  Виталий Пронин Республикаысь коньдон ужпумъёсъя министр Станислав Евдокимов ивортэмъя, республикалэн бюджетаз федерал кисыысь вуоз 1 миллиард 159 миллион манет, со сяна, 2017-тӥ арын нимысьтыз программаослы быдтымтэ 424 миллион манет ватсаськоз на.Та коньдонлэн оглюкетэз висъяськоз дышетон удыслы. 40 миллион манет мыноз огъя кун экзамен ортчытон интыосы выль оборудование басьтонлы.- 40 миллион манет мыноз огъя кун экзамен ортчытон интыосы выль оборудование басьтонлы. Та пумысен выль федерал куронъёс тупатэмын, - шуэ Удмуртиысь дышетонъя но наукая министр Светлана Болотникова. - Тырмыт коньдон - 164 миллион манет - висъямын выль учебникъёс басьтонлы.Со сяна, 50 миллион манет ватсаськоз 1-тӥ-5-тӥ классын дышетскисьёслы дунтэк йӧл сётъян понна. Нялтас вераса, та программа шаерамы огез «вашкалаез» луэ ни - пыӵатӥське 2006-тӥ арысен. Солы луыса городысь школаосын нылпиослы йӧл но печення сёто, нош гуртысь дышетскисьёсты пӧсь ӝукен сюдо. Удмуртилэсь опытсэ асэстыны вуыло Россиысь мукет улосъёсысь кивалтӥсьёс но.Туэ январь толэзе Ижысь школаосын ог 2 арня йӧл ӧз сётъялэ. Валэктӥзы, йӧл предприятиен контрактъёс йылпумъяськемын шуыса. Пиналъёс ӝожомизы, анай-атайёс куалектӥзы. Уго кылем арын вераськонъёс ветлӥзы вал ни, программаез ворсалозы шуыса.Нош гуртъёсысь школаосын та югдурез ӧз ик шӧдылэ. Кылсярысь, Пичи Пурга ёросысь Гожня школалэн директорез Маргарита Власова верамъя, нылпиосты котькуд ӵукна пӧсь ӝукен сюдӥзы, вис ӧз карылэ.Табере городъёслэн но сюлмаськонъёссы сылмизы: уксё вань. Дышетскон ар йылпумъяськытозь, шугъяськонъёс уз ни луэ.Елена Скворцова Туспуктэм: udmurt.ru  